ΔΗΜΟΤΙΚΟ ΣΧΟΛΕΙΟ ΘΕΣΠΙΩΝ

ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ ΤΟΥ ΣΧΟΛΕΙΟΥ

2021-2022

1/9/2021

ΘΕΣΠΙΕΣ, 2021

**ΠΕΡΙΕΧΟΜΕΝΑ**

1. Φιλοσοφία και όραμα του σχολείου μας …………………………… σελ. 4
2. Ορισμός Εσωτερικού Κανονισμού Λειτουργίας Σχολικής Μονάδας … σελ. 5

2.1) Σκοπός, τρόπος σύνταξης και κοινοποίησης – τρόπος επικαιροποίησης, ανατροφοδότησης, βελτίωσης ………………………………………… σελ. 5

3) Κεντρικοί Άξονες του Εσωτερικού Κανονισμού Λειτουργίας ………… σελ.6

3.1) Εγγραφές μαθητών ……………………………………………….. σελ.6

3.2) Φοίτηση των μαθητών ……………………………………………..σελ.6

3.3) Προσέλευση – παραμονή στο Σχολείο και αποχώρηση …………...σελ.7

3.3.1) Προσέλευση στο σχολείο ……………………………………. σελ.7

3.3.2) Προσευχή ……………………………………………………..σελ.8

3.3.3) Διδακτικό ωράριο …………………………………………….σελ.8

3.3.4) Διάλειμμα ……………………………………………………..σελ.9

3.3.5) Γενικές Οδηγίες ………………………………………………σελ.10

3.3.6) Αποχώρηση από το σχολείο ………………………………....σελ.13

3.4) Συμπεριφορά μαθητών – Παιδαγωγικός Έλεγχος – Πρόληψη φαινομένων Βίας και Σχολικού Εκφοβισμού ……………………………………………….σελ.14

3.5) Κινητά Τηλέφωνα – Χρήση ηλεκτρονικών συσκευών στο σχολείο ..σελ. 16

3.6) Σχολικές εκδηλώσεις – Δραστηριότητες ……………………………σελ.16

3.6.1) Επισκέψεις – Γιορτές ………………………………………….σελ.17

3.7) Συνεργασία Σχολείου – Οικογένειας – Συλλόγου Γονέων και Κηδεμόνων σελ.18

3.7.1) Γονείς / Κηδεμόνες ……………………………………………σελ.18

3.7.2) Φορείς – Σύλλογος Γονέων και Κηδεμόνων ………………....σελ.19

3.8) Ποιότητα σχολικού χώρου ……………………………………………..σελ.20

3.9) Πολιτική Προστασίας από διάφορους κινδύνους ………………………σελ.20

3.10) Αποδοχή Εσωτερικού Κανονισμού Λειτουργίας ………………………σελ.21

1. Φιλοσοφία και όραμα του σχολείου μας

Η φιλοσοφία του σχολείου μας έγκειται στην ενθάρρυνση των παιδιών προκειμένου να αποκτήσουν γνώσεις και να αναπτύξουν μια ολοκληρωμένη προσωπικότητα η οποία θα βασίζεται στις αρχές του σεβασμού τόσο του εαυτού τους όσο και των συνανθρώπων τους, του σεβασμού προς το περιβάλλον, στην καλλιέργεια της υπερηφάνειας μέσω των σχολικών και των εθνικών μας παραδόσεων, καθώς και την αποδοχή και το σεβασμό της διαφορετικότητας.

Το όραμα της εκπαιδευτικής μας μονάδας είναι να δημιουργήσουμε ένα δημοκρατικό και ανθρώπινο σχολείο όπου όλα τα παιδιά θα έχουν ίσες ευκαιρίες μάθησης και θα υπάρχει αλληλοσεβασμός μεταξύ των μελών της σχολικής μονάδας, ώστε να προάγεται η ανάπτυξη των μαθητών τόσο στον γνωστικό τομέα όσο και στο συναισθηματικό και ψυχολογικό τομέα.

Κύριος σκοπός του σχολείου μας είναι να καταστεί ένας ζωντανός οργανισμός μάθησης, μέσω του Αναλυτικού Προγράμματος Σπουδών, έτσι ώστε οι μαθητές να βρίσκονται σε ένα ελκυστικό περιβάλλον που θέτει συγκεκριμένους στόχους.

Οι δραστηριότητες που υλοποιούνται στη σχολική μονάδα εστιάζουν κυρίως:

* Στην υγεία και στην υγιεινή
* Στις ανθρώπινες σχέσεις
* Στη συναισθηματική και ψυχική υγεία
* Στον σεβασμό και στην αποδοχή της διαφορετικότητας
* Στην καλλιέργεια του αισθήματος της υπευθυνότητας
* Στον σεβασμό του περιβάλλοντος
* Στην ενθάρρυνση των μαθητών για συμμετοχή στις σχολικές δράσεις

1. Ορισμός Εσωτερικού Κανονισμού Λειτουργίας Σχολικής Μονάδας

Με τον όρο «Εσωτερικός Κανονισμός Λειτουργίας του Σχολείου» ( άρθρο 37, Ν.4692/2020) νοείται το σύνολο των όρων και των κανόνων που αποτελούν προϋποθέσεις για να πραγματοποιείται ανενόχλητα, μεθοδικά και αποτελεσματικά το έργο του σχολείου. Οι συνθήκες αυτές πρέπει να αποβλέπουν στη διαμόρφωση ενός παιδαγωγικού και διδακτικού κλίματος το οποίο θα εξασφαλίζει τη συνεργασία των μελών της σχολικής κοινότητας, χωρίς εντάσεις και συγκρούσεις, δημιουργώντας ένα κλίμα αμοιβαίου σεβασμού και κατανόησης, ανάμεσα σε μαθητές, εκπαιδευτικούς και γονείς.

Ο Κανονισμός στηρίζεται σε όσα προβλέπονται από την πολιτεία για την εκπαίδευση και τη λειτουργία των δημόσιων και ιδιωτικών εκπαιδευτικών μονάδων, ενσωματώνει αποδεκτές παιδαγωγικές αρχές και είναι προσαρμοσμένος στις ιδιαίτερες συνθήκες της σχολικής μονάδας και τα χαρακτηριστικά της τοπικής σχολικής και ευρύτερης κοινότητας.

2.1) Σκοπός, τρόπος σύνταξης και κοινοποίησης – τρόπος επικαιροποίησης, ανατροφοδότησης, βελτίωσης

Ο Εσωτερικός Κανονισμός Λειτουργίας του Σχολείου συντάχθηκε ύστερα από εισήγηση του Διευθυντή της σχολικής μονάδας, με τη συμμετοχή όλων των μελών του Συλλόγου Διδασκόντων, των μελών του Διοικητικού Συμβουλίου του Συλλόγου Γονέων και Κηδεμόνων, καθώς και εκπροσώπου του Δήμου μας. Έχει εγκριθεί από τη Συντονίστρια Εκπαιδευτικού Έργου που έχει την παιδαγωγική ευθύνη του σχολείου μας και από τη Διευθύντρια Πρωτοβάθμιας Εκπαίδευσης.

Ο Εσωτερικός Κανονισμός Λειτουργίας με την έναρξη του σχολικού έτους κοινοποιείται σε όλους τους γονείς/κηδεμόνες και αναρτάται με την έναρξη του σχολικού έτους στον ιστότοπο της σχολικής μονάδας.

Η ακριβής τήρησή του αποτελεί ευθύνη όλων των μελών της εκπαιδευτικής μας κοινότητας: της διεύθυνσης του σχολείου, των εκπαιδευτικών και του βοηθητικού προσωπικού, των μαθητών, των γονέων και κηδεμόνων.

Ο Εσωτερικός Κανονισμός Λειτουργίας επικαιροποιείται ανά τακτά χρονικά διαστήματα, μέσω της προβλεπόμενης από τον νόμο συμμετοχικής διαδικασίας όλων των μελών της εκπαιδευτικής κοινότητας, ώστε να συμπεριλαμβάνει νέες νομοθετικές ρυθμίσεις, να ανταποκρίνεται στις αλλαγές των συνθηκών λειτουργίας του σχολείου και τις, κατά καιρούς, αποφάσεις των αρμόδιων συλλογικών οργάνων του.

1. Κεντρικοί Άξονες του Εσωτερικού Κανονισμού Λειτουργίας

3.1) Εγγραφές μαθητών

* Η εγγραφή των μαθητών ορίζεται μέσα στο χρονικό περιθώριο που ορίζεται από την κείμενη νομοθεσία.
* Τα δικαιολογητικά εγγραφής που απαιτούνται αναρτώνται στην είσοδο και στο ιστολόγιο του σχολείου.
* Οι γονείς χρειάζεται να φροντίζουν για την έγκαιρη συλλογή των απαραίτητων δικαιολογητικών εγγραφής των παιδιών τους.

3.2) Φοίτηση των μαθητών

Η εκπαιδευτική μονάδα αποτελεί τον φυσικό χώρο μάθησης, διότι εξασφαλίζει τις προϋποθέσεις συγκεκριμένης και οργανωμένης προσπάθειας για την επίτευξη των στόχων που τίθενται για την αγωγή και τη μάθηση των παιδιών. Για το σκοπό αυτό κρίνεται επιτακτική η τακτική, ενεργή και συστηματική συμμετοχή των μαθητών. Όταν η φοίτηση των μαθητών είναι ελλιπής, και ειδικά όταν δεν οφείλεται σε σοβαρούς λόγους, αυτό έχει ως αποτέλεσμα να υπονομεύεται το εκπαιδευτικό έργο και να δυσχεραίνεται η πρόοδος των παιδιών.

* Η φοίτηση των μαθητών, σύμφωνα με την ισχύουσα νομοθεσία είναι υποχρεωτική.
* Οι μαθητές/τριες των οποίων η φοίτηση χαρακτηρίζεται ανεπαρκής είναι πολύ πιθανό να επαναλάβουν τη φοίτησή τους στην ίδια τάξη.
* Οι μαθητές τηρούν το ωράριο του καθημερινού προγράμματος.
* Η απουσία από τα μαθήματα δικαιολογείται μόνο όταν συντρέχει σοβαρός λόγος (ασθένεια, έκτακτα οικογενειακά γεγονότα κ.α.)
* Σε περίπτωση ασθένειας του μαθητή κατά την επάνοδό του στο σχολείο, μετά από απουσία δύο (2) ημερών, απαιτείται η προσκόμιση ιατρικής βεβαίωσης.
* Σε περίπτωση που κάποιος γονέας χρειαστεί, για ειδικό λόγο, να πάρει το παιδί του πριν τη λήξη των μαθημάτων, χωρίς την άδεια του Διευθυντή του σχολείου, δεν επιτρέπεται, παρά μόνο εάν ο γονέας/κηδεμόνας αιτιολογήσει επαρκώς την ανάγκη της απουσίας και προσκομίσει ενυπόγραφη υπεύθυνη δήλωση στο σχολείο.
* Για τη συμμετοχή των μαθητών στο μάθημα της Φυσικής Αγωγής, καθώς και σε αθλητικές δραστηριότητες του σχολείου είναι απαραίτητο οι γονείς / κηδεμόνες των μαθητών να συμπληρώσουν το Ατομικό Δελτίο Υγείας (ΑΔΥΜ) των Α΄ και Δ΄ τάξεων.
* Οι απουσίες μαθητών σχετικά με τον COVID-19 καταγράφονται, αλλά δεν προσμετρώνται στις παρακάτω περιπτώσεις:

Α) Αν νοσεί από κορωνοϊό COVID-19 ο ίδιος ο μαθητής ή κάποιος που κατοικεί στο σπίτι του, με απαραίτητη προσκόμιση ιατρικής βεβαίωσης.

Β) Αν ο μαθητής ανήκει σε ομάδα αυξημένου κινδύνου, όπως έχουν οριστεί από τον ΕΟΔΥ, με απαραίτητη προσκόμιση ιατρικής βεβαίωσης από τον θεράποντα ιατρό ή από ιατρό της σχετικής ειδικότητας.

3.3) Προσέλευση – παραμονή στο Σχολείο και αποχώρηση

3.3.1) Προσέλευση στο σχολείο

* Η προσέλευση των μαθητών/τριών στο σχολείο γίνεται από τις 8:00 έως τις 8:15 από την κεντρική είσοδο του σχολείου.
* Η έγκαιρη προσέλευση των μαθητών βοηθά στην εύρυθμη λειτουργία του σχολείου. Σε περίπτωση που κάποιος μαθητής καθυστερήσει, τότε έρχεται στο σχολείο συνοδευόμενος από τον γονέα/κηδεμόνα του και ύστερα από έγκριση του Διευθυντή, μετά από τηλεφωνική επικοινωνία με τον γονέα/κηδεμόνα που θα εξηγεί το λόγο της καθυστέρησης και θα βεβαιώνει ότι γνωρίζει το γεγονός. Συνεχής και αδικαιολόγητη καθυστέρηση προσέλευσης αποτελεί παράπτωμα και ελέγχεται πειθαρχικά.
* Οι ενήλικες που συνοδεύουν τα παιδιά τους το πρωί, αφού βεβαιωθούν ότι εισήλθαν στο προαύλιο, αποχωρούν αμέσως.
* Κατά τη διάρκεια του χρόνου προσέλευσης των μαθητών/μαθητριών δεν παρευρίσκεται χωρίς άδεια στον χώρο του σχολείου κανένας επισκέπτης.
* Για λόγους ασφαλείας των μαθητών, αλλά και για την ομαλή λειτουργία του προγράμματος η πόρτα θα κλείνει με το χτύπημα του κουδουνιού στις 8:15.

3.3.2) Προσευχή

Όλοι οι μαθητές συμμετέχουν στην πρωινή προσευχή. Αλλόθρησκοι και ετερόδοξοι μαθητές έχουν δικαίωμα να μη μετέχουν στην πρωινή προσευχή, οφείλουν όμως να βρίσκονται στο χώρο του σχολείου όσο αυτή διαρκεί και να σέβονται την ιερότητα της στιγμής.

**Για το σχολικό έτος 2021 - 2022 η προσευχή πραγματοποιείται εντός της σχολικής αίθουσας.**

3.3.3) Διδακτικό ωράριο

Για το σχολικό έτος 2021 – 2022 το πρόγραμμα του σχολείου μας διαμορφώνεται ως εξής:

Υποχρεωτικό πρόγραμμα

* Υποδοχή των μαθητών και των μαθητριών στο σχολείο: 08:00 – 08:15.
* Έναρξη 1ης διδακτικής περιόδου: 08:15.
* Λήξη υποχρεωτικού προγράμματος – αποχώρηση μαθητών και μαθητριών: 13:15.

Ολοήμερο πρόγραμμα (μόνο για τους μαθητές και τις μαθήτριες που συμμετέχουν στο Ολοήμερο).

* Έναρξη λειτουργίας των δραστηριοτήτων Ολοήμερου προγράμματος: 13:15.
* Λήξη των δραστηριοτήτων του Ολοήμερου προγράμματος: 16:00.
* Οι γονείς και οι κηδεμόνες των μαθητών και των μαθητριών που είναι εγγεγραμμένοι στο Ολοήμερο πρόγραμμα δηλώνουν από την αρχή της σχολικής χρονιάς την ακριβή ώρα αναχώρησης από το σχολείο στις 15:00 ή στις 16:00.

3.3.4) Διάλειμμα

Κατά τη διάρκεια του διαλείμματος όλοι οι μαθητές βγαίνουν στο προαύλιο. Οι μαθητές βγαίνουν στο χώρο που έχει καθοριστεί για κάθε τάξη. Δεν επιτρέπεται η παραμονή τους στις τάξεις ή στους διαδρόμους. Κανένας μαθητής δε μένει μέσα στην αίθουσα μόνος του.

Σε περίπτωση κακοκαιρίας ως χώρος διαλείμματος ορίζεται η αίθουσα διδασκαλίας κάθε τάξης, λόγω μη ύπαρξης άλλου κατάλληλου χώρου, με την επίβλεψη του διδάσκοντα της κάθε τάξης.

Κατά τη διάρκεια του διαλείμματος οι μαθητές παίζουν χωρίς να τσακώνονται. Σκοπός είναι η ανάπτυξη κοινωνικών σχέσεων. Για οποιοδήποτε πρόβλημα αντιμετωπίζουν οι μαθητές, απευθύνονται στους εφημερεύοντες εκπαιδευτικούς που βρίσκονται στο προαύλιο. Για το σχολικό έτος 2021- 2022 οι μαθητές απευθύνονται στον δάσκαλο της τάξης τους, καθώς εκείνος έχει την επίβλεψή τους στα διαλείμματα.

Για το σχολικό έτος 2021 -2022 λαμβάνοντας υπόψη τους υγειονομικούς όρους και τις συστάσεις της από 8.9.2021 εισήγησης της Εθνικής Επιτροπής Δημόσιας Υγείας έναντι του κορωνοϊού COVID-19, αποφασίσθηκαν πρακτικές συστηματικού διαχωρισμού των μαθητών/τριών. Έτσι οι μαθητές της Α΄τάξης θα βρίσκονται στο χώρο του προαυλίου αριστερά της εισόδου του σχολικού κτιρίου, οι μαθητές της Β΄τάξης θα βρίσκονται στο χώρο του προαυλίου στο σημείο όπου βρίσκεται η είσοδος του σχολικού κτιρίου, οι μαθητές των τάξεων Γ΄, Δ΄, Ε΄και ΣΤ΄ θα βρίσκονται στην πλευρά των γηπέδων, η οποία έχει χωριστεί σε τέσσερα μέρη αντίστοιχα, ένα για κάθε προαναφερόμενη τάξη.

Τα διαλείμματα θα πραγματοποιούνται την ίδια ώρα για όλες τις τάξεις, επειδή το σχολείο διαθέτει μεγάλους αύλειους χώρους για κάθε τάξη και δύναται η επαρκής οριοθέτησή τους. Τις ημέρες που έχει βροχή ή χιόνι η εφημερία θα γίνεται στις τάξεις, όπου ο εκπαιδευτικός της κάθε τάξης θα έχει την εποπτεία των μαθητών του.

3.3.5) Γενικές Οδηγίες

* Οι μαθητές που είναι εγγεγραμμένοι στο Ολοήμερο Πρόγραμμα αποχωρούν με βάση τη σχετική δήλωση που έχουν κάνει οι γονείς/κηδεμόνες τους. Όλες τις άλλες ώρες η είσοδος του σχολείου παραμένει κλειστή.
* Κανένας μαθητής δεν επιτρέπεται να βγαίνει από το σχολείο ή την αυλή, αν δεν έχει ειδική άδεια των εφημερευόντων εκπαιδευτικών ή του Διευθυντή και πάντα με τη συνοδεία ενός ενήλικα.
* Κανένας μαθητής δεν επιτρέπεται να μπαίνει στο Γραφείο του Διευθυντή και του Συλλόγου Διδασκόντων χωρίς σοβαρό λόγο. Για οποιοδήποτε θέμα, οι μαθητές απευθύνονται στους εφημερεύοντες εκπαιδευτικούς.
* Στην διάρκεια του διαλείμματος δεν επιτρέπεται η μπάλα.
* Οι μαθητές φροντίζουν να μη χάνουν τα φυλλάδια εργασιών και τις ανακοινώσεις που τους χορηγεί το σχολείο.
* Οι μαθητές έχουν καθημερινά στην τσάντα τους τα βιβλία και τα τετράδια που προβλέπονται από το εβδομαδιαίο ωρολόγιο πρόγραμμα.
* Σύμφωνα με την με αρ. πρωτ. Φ7/111089/Δ1/09-09-20 του Υ.ΠΑΙ.Θ με την οποία γνωστοποιήθηκε η αρ. Δ1α/ΓΠ.οικ. 55254/10-09-21 ΚΥΑ (Β΄4187), και ειδικότερα η παρ. 8 του άρθρου 2ορίζονται τα εξής: « Σε περίπτωση που μαθητής δεν τηρεί τις υποχρεώσεις του ως προς την υποχρεωτική χρήση μάσκας (μη ιατρικής ή ιατρικής/χειρουργικής), δεν του επιτρέπεται η είσοδος στη σχολική τάξη και λαμβάνει απουσία, ενώ, εφόσον είναι ανήλικος, παραμένει σε ειδικό χώρο, με τήρηση όσο το δυνατόν επαρκούς απόστασης και των λοιπών μέτρων προστασίας, μέχρι την παραλαβή του από τους γονείς/κηδεμόνες του. Ο ειδικός χώρος ορίζεται από το γραφείο των εκπαιδευτικών, υπό την εποπτεία του Διευθυντή και σε περίπτωση απουσίας του ο νόμιμος αντικαταστάτης του. Κατά την άφιξη των γονέων/κηδεμόνων, επισημαίνεται η χρησιμότητα και η αναγκαιότητα της χρήσης μάσκας».
* Σύμφωνα με τη διάταξη της παρ.1 του άρθρου 111 του ν. 4821/2021 οι μαθητές /τριες έως 12 ετών που κατέχουν βεβαίωση νόσησης εντός του τελευταίου εξαμήνου εισέρχονται στις σχολικές μονάδες με την επίδειξη του εν λόγω πιστοποιητικού η βεβαίωσης. Υπεύθυνος ελέγχου τήρησης της παραπάνω υποχρέωσης είναι ο/η Διευθυντής/ντρια ή Προϊστάμενος/η της σχολικής μονάδας.
* Ο προληπτικός διαγνωστικός διαγνωστικός έλεγχος νόσησης από τον κορωνοϊό COVID-19 μέσω δωρεάν αυτοδιαγνωστικής δοκιμασίας ελέγχου είναι υποχρεωτικός για τους/τις μαθητές/τριες κάτω των 12 ετών που δεν έχουν πιστοποιητικό νόσησης εντός του τελευταίου εξαμήνου. Ο υποχρεωτικός αυτοδιαγνωστικός έλεγχος νόσησης διενεργείται δύο (2) φορές ανά σχολική εβδομάδα, πριν από την Τρίτη και την Παρασκευή αντιστοίχως. Ο έλεγχος διενεργείται έως και 24 ώρες πριν από την προσέλευση στη σχολική μονάδα.
* Σύμφωνα με τις οδηγίες του ΕΟΔΥ, ορίζεται η εκπαιδευτικός Πασχαλίδου Σοφία με αναπληρώτρια την εκπαιδευτικό Διαμαντίδου Ελένη, υπεύθυνες για τη διαχείριση ύποπτων κρουσμάτων, λοίμωξης COVID-19. Οι υπεύθυνοι εκπαιδεύουν το προσωπικό σχετικά με την έγκαιρη αναγνώριση και τη διαχείριση ύποπτων κρουσμάτων λοίμωξης και, σε περίπτωση κρούσματος, ακολουθεί το πρωτόκολλο διαχείρισης κρούσματος του ΕΟΔΥ, ενημερώνουν εγγράφως άμεσα τον ΕΟΔΥ, τα αρμόδια στελέχη εκπαίδευσης, τα οποία με τη σειρά τους ενημερώνουν τη Γενική Γραμματεία Πρωτοβάθμιας, Δευτεροβάθμιας Εκπαίδευσης και Ειδικής Αγωγής. Σε περίπτωση κωλύματος χρέη υπεύθυνου διαχείρισης ύποπτων κρουσμάτων ασκεί ο Διευθυντής της εκπαιδευτικής μονάδας.

3.3.6) Αποχώρηση από το σχολείο

* Αναχώρηση των μαθητών/τριών από το σχολείο πριν τη λήξη των μαθημάτων, χωρίς άδεια από τη Διεύθυνση του σχολείου, δεν επιτρέπεται, παρά μόνο με την παρουσία του γονέα/κηδεμόνα που θα αιτιολογήσει επαρκώς την ανάγκη της απουσίας και την υπογραφή της σχετικής υπεύθυνης δήλωσης, η οποία προσκομίζεται στο σχολείο.
* Έκτακτη αποχώρηση μαθητή γίνεται μόνο από την κεντρική είσοδο όπου υπάρχει κουδούνι, ώστε να ειδοποιηθεί το σχολείο, πάντοτε με τη συνοδεία γονέα/κηδεμόνα και φυσικά αφού ενημερωθεί για αυτό εγγράφως ο εκπαιδευτικός της τάξης ή ο Διευθυντής.
* Η ευθύνη για την ασφάλεια των παιδιών μετά το ωράριο λειτουργίας ανήκει αποκλειστικά στον γονέα/κηδεμόνα. Οι γονείς είναι υποχρεωμένοι να γνωρίζουν το ωράριο των παιδιών τους και να ενημερώνονται από τις ανακοινώσεις του σχολείου.
* Οι μαθητές που συνοδεύονται καθημερινά κατά την αναχώρησή τους δε φεύγουν ποτέ από το σχολείο ασυνόδευτοι αν ο γονέας ή ο κηδεμόνας τους καθυστερήσει κάποια μέρα. Σε περίπτωση που γονείς/κηδεμόνες, συστηματικά καθυστερούν να προσέλθουν για την παραλαβή των παιδιών τους, αρχικά γίνονται συστάσεις και ενημερώνεται ο Σύλλογος Γονέων και Κηδεμόνων. Αν το πρόβλημα συνεχίζεται ενημερώνονται οι αρχές, που προβλέπονται από την κείμενη νομοθεσία.
* Οι μεταφερόμενοι μαθητές με μισθωμένα μέσα (λεωφορείο, ταξί) επιβιβάζονται με ασφάλεια σε αυτό, με συνεργασία του εφημερεύοντα εκπαιδευτικού και του οδηγού.
* Η αποχώρηση των μαθητών του πρωινού και του ολοήμερου τμήματος, γίνεται στο τέλος του ωραρίου κάθε ημέρας σύμφωνα με τα παρακάτω:

Οι μαθητές των Α΄, Β΄, Γ΄ τάξεων γίνεται από την κεντρική είσοδο του σχολείου.

Οι μαθητές των Δ΄, Ε΄, ΣΤ΄ τάξεων γίνεται από την δεξιά είσοδο του σχολείου.

Όλες τις υπόλοιπες ώρες λειτουργίας οι πόρτες του σχολείου παραμένουν κλειστές. Οι ενήλικες που συνοδεύουν τους μαθητές κατά την αποχώρησή τους, περιμένουν έξω από την κεντρική είσοδο του σχολείου και πρέπει να προσέρχονται έγκαιρα για την παραλαβή τους. Σε περίπτωση κακοκαιρίας θα προσέρχονται με τη σειρά και τηρώντας πάντα τις αποστάσεις, για την αποφυγή συγχρωτισμού. Κάθε καθυστέρηση δημιουργεί κινδύνους για την ασφάλεια των μαθητών που ολοκληρώνουν το πρόγραμμά τους, αλλά και για όσους συνεχίζουν το μάθημα.

3.4) Συμπεριφορά μαθητών – Παιδαγωγικός έλεγχος – Πρόληψη φαινομένων Βίας και Σχολικού Εκφοβισμού

Ο σεβασμός όλων προς τα μέλη της σχολικής κοινότητας (μαθητές, Δ/νση, εκπαιδευτικούς, γονείς και άλλους εργαζομένους) είναι βασική προϋπόθεση για τη σωστή και αποδοτική λειτουργία του σχολείου. Ιδιαίτερη βαρύτητα δίνεται στη δημιουργία κλίματος συνεργασίας, κατανόησης και αλληλοϋποστήριξης μεταξύ όλων των μελών της σχολικής κοινότητας.

Κατά τις ώρες της διδασκαλίας οι μαθητές οφείλουν να συμμετέχουν και να προσπαθούν, να έχουν προετοιμαστεί κατάλληλα και να σέβονται πάντα το δικαίωμα των συμμαθητών τους για μάθηση. Η θέση των μαθητών στην τάξη ορίζεται από τον υπεύθυνο εκπαιδευτικό του τμήματος και – για λόγους υγειονομικής ασφάλειας – δεν πραγματοποιείται καμία αλλαγή. Επίσης καλό είναι οι μαθητές να μην ανταλλάσσουν μεταξύ τους μολύβια και τετράδια.

Όλοι οι χώροι του σχολείου καθώς και τα θρανία, τα καθίσματα κ.λ.π. πρέπει να διατηρούνται καθαρά, και να μην προξενούνται φθορές. Το ίδιο ισχύει για τον ηλεκτρονικό εξοπλισμό του Σχολείου και όλα τα εποπτικά μέσα που πρέπει να χρησιμοποιούνται με προσοχή ώστε να αποφεύγονται φθορές.

Το αθλητικό υλικό του Σχολείου πρέπει να χρησιμοποιείται με προσοχή και πάντοτε με την άδεια και την επίβλεψη του καθηγητή Φυσικής Αγωγής, αφού πρώτα έχει καθαριστεί και απολυμανθεί. Οι μαθητές ΔΕΝ πρέπει να φέρνουν μαζί τους μπάλες για να παίζουν στα διαλείμματα. Οι υβριστικές εκφράσεις και συμπεριφορές θα πρέπει να αποφεύγονται κατά την παραμονή στους χώρους του Σχολείου, κατά τη συμμετοχή σε διάφορες εκδηλώσεις, διδακτικές επισκέψεις και εκδρομές, κατά την αναμονή των σχολικών λεωφορείων και κατά τη διάρκεια των μετακινήσεων με αυτά.

Σημειώνεται ότι ο μαθητής διατηρεί τη μαθητική του ιδιότητα τόσο εντός όσο και εκτός σχολείου. Η κάθε είδους επικοινωνία με άτομα εκτός του σχολικού περιβάλλοντος, στην περίμετρο του προαυλίου ή στην είσοδο, δεν επιτρέπεται, για λόγους ασφάλειας. Τέλος, κάθε ζήτημα που σχετίζεται ή επηρεάζει τη σχολική ζωή και απασχολεί τους μαθητές/τριες ή τους γονείς, καλό είναι να γνωστοποιείται στη Δ/νση του Σχολείου.

Τα θέματα παραβατικής συμπεριφοράς των μαθητών/τριών στο σχολείο αποτελούν αντικείμενο συνεργασίας του/της εκπαιδευτικού της τάξης με τον Διευθυντή της σχολικής μονάδας, τον Σύλλογο Διδασκόντων και τη Συντονίστρια του Εκπαιδευτικού Έργου, προκειμένου να υπάρξει η καλύτερη δυνατή παιδαγωγική αντιμετώπισή τους. Σε κάθε περίπτωση και πριν από οποιαδήποτε απόφαση λαμβάνεται υπόψη η βασική αρχή του σεβασμού της προσωπικότητας και των δικαιωμάτων του παιδιού. Οι σωματικές ποινές απαγορεύονται.

Το σχολείο, ως φορέας αγωγής, έχει καθήκον να λειτουργεί έτσι ώστε οι μαθητές και μαθήτριες να συνειδητοποιήσουν ότι κάθε πράξη τους έχει συνέπειες, να μάθουν να αναλαμβάνουν την ευθύνη των επιλογών τους και να γίνουν υπεύθυνοι πολίτες. Αν η συμπεριφορά του μαθητή και της μαθήτριας δεν εναρμονίζεται με τα αποδεκτά πρότυπα και αποκλίνει από την τήρηση του εσωτερικού κανονισμού του σχολείου, τότε αντιμετωπίζει τον παιδαγωγικό έλεγχο, σύμφωνα με τις αρχές της ψυχολογίας και παιδαγωγικής που διέπουν την ηλικία του αλλά και τις κείμενες διατάξεις. Οι γονείς/κηδεμόνες ενημερώνονται από το Σχολείο για την όποια μη αποδεκτή συμπεριφορά των παιδιών τους και των ενεργειών που θα αναληφθούν. Η στενή συνεργασία σχολείου-γονέων/κηδεμόνων είναι πάντα αναγκαία και επιβεβλημένη.

3.5) Κινητά τηλέφωνα – Χρήση ηλεκτρονικών συσκευών στο σχολείο

Η κατοχή και χρήση των κινητών τηλεφώνων σε όλους τους χώρους του σχολείου (και στο προαύλιο) απαγορεύεται με βάση έγγραφη οδηγία του Υπουργείου Παιδείας (Α.Π.: Φ25/103373/Δ1/22-06-2018). Συγκεκριμένα αναγράφεται: Οι μαθητές δεν επιτρέπεται να έχουν στην κατοχή τους κινητά τηλέφωνα εντός του σχολικού χώρου. Οι μαθητές δεν επιτρέπεται να έχουν στην κατοχή τους εκτός από τα κινητά τηλέφωνα και οποιαδήποτε άλλη ηλεκτρονική συσκευή ή παιχνίδι που διαθέτει σύστημα επεξεργασίας εικόνας και ήχου εντός του σχολικού χώρου. Ο ανάλογος εξοπλισμός που τους διαθέτει το σχολείο στο οποίο φοιτούν, χρησιμοποιείται κατά τη διάρκεια της διδακτικής πράξης και της εκπαιδευτικής διαδικασίας γενικότερα και μόνο υπό την εποπτεία/επίβλεψη του εκπαιδευτικού. Στην περίπτωση που γίνει αντιληπτό μαθητής να έχει στην κατοχή του κινητό, θα κατάσχεται και θα ενημερώνονται οι γονείς ή κηδεμόνες. Η χρήση ηλεκτρονικής συσκευής μετάδοσης εικόνας και ήχου (Η/Υ, tablet ή κινητό τηλέφωνο) επιτρέπεται μόνο στον διδάσκοντα εκπαιδευτικό για την υποστήριξη του μαθήματος του και της εξ αποστάσεως διδασκαλίας.

3.6) Σχολικές Εκδηλώσεις – Δραστηριότητες

Το σχολείο οργανώνει εκδηλώσεις/δραστηριότητες έχοντας ως στόχο τη σύνδεση της σχολικής και της κοινωνικής ζωής και την ευαισθητοποίηση των παιδιών σε κοινωνικά θέματα. Οι ενδοσχολικές εκδηλώσεις, η συμμετοχή σε καινοτόμα σχολικά προγράμματα είναι ωφέλιμο να γίνεται με πρωτοβουλία των μαθητών/τριών, έτσι ώστε να ενισχύεται το αίσθημα της υπευθυνότητας και να αναδεικνύουν τις κλίσεις και τα ενδιαφέροντά τους.

Σημειώνεται ότι σύμφωνα με το άρθρο 52 του ν. 4807/2021 εισήχθη στο Πρόγραμμα Σπουδών και στο Εβδομαδιαίο Ωρολόγιο Πρόγραμμα όλων των τύπων σχολικών μονάδων υποχρεωτικής εκπαίδευσης η διδακτική ενότητα με τίτλο «Εργαστήρια Δεξιοτήτων», η οποία σύμφωνα με τις διατάξεις του άρθρου 54 του ίδιου Νόμου έχει αντικαταστήσει τη διδακτική ενότητα με τίτλο «Ευέλικτη Ζώνη». Για τα Εργαστήρια Δεξιοτήτων έχουν εκδοθεί οι υπ. αρ. πρωτ. 94236/ΓΔ4/2021 (Β΄ 3567) , Φ.31/94185/Δ1/2021 (Β΄ 3791) και 94189/Δ3/03-08-2021(Β΄3540) Υ.Α.

3.6.1) Επισκέψεις – Γιορτές

Οι επισκέψεις και οι γιορτές αποτελούν μέρος της σχολικής ζωής για αυτό η συμμετοχή των μαθητών σε αυτές κρίνεται αναγκαία.

* Σε περίπτωση επίσκεψης τηρείται το σχολικό ωράριο, ενώ αν απαιτηθεί επιμήκυνση του χρόνου, αυτό θα γίνει εγκαίρως γνωστό στους γονείς από πριν.
* Οι μαθητές δεν κουβαλούν μαζί τους κινητά ή ηλεκτρονικά παιχνίδια.
* Στις σχολικές γιορτές των επίσημων αργιών το ωράριο του σχολείου αναμορφώνεται, ορίζεται η διάρκειά τους, διαμορφώνεται το πρόγραμμα τους και δε λειτουργεί το Ολοήμερο.
* Οι μαθητές των Γ΄, Δ΄, Ε΄ και ΣΤ΄ τάξεων συμμετέχουν στις παρελάσεις της 28ης Οκτωβρίου και της 25ης Μαρτίου εκπροσωπώντας το σχολείο μας. Απουσία των μαθητών από αυτές επιτρέπεται μόνο με την ενυπόγραφη συγκατάθεση των γονέων/κηδεμόνων τους.
* Η παρουσία των μαθητών σε όλες τις εορτές και εκδηλώσεις του σχολείου είναι υποχρεωτική. Οι γονείς/κηδεμόνες υποχρεούνται να φροντίζουν για την έγκαιρη προσέλευση και αποχώρηση των μαθητών.

**Οι γιορτές, παρελάσεις, ομιλίες θα πραγματοποιούνται εφόσον προβλέπονται από νέες εγκυκλίους του Υπουργείου Παιδείας, σύμφωνα πάντα με τους υγειονομικούς όρους και τις συστάσεις της από 8.9.2021 εισήγησης της Εθνικής Επιτροπής Δημόσιας Υγείας έναντι του κορωνοϊού COVID-19. Συστήνεται επίσης η αποφυγή διοργάνωσης ενδοσχολικών εκδηλώσεων ή συναθροίσεων που συνδέονται με ευρεία προσέλευση γονέων. Εκδηλώσεις μπορούν να γίνονται μόνο με την παρουσία μαθητών και εκπαιδευτικών, ενδεχομένως κατά τμήματα ή με μέρος των τμημάτων, αναλόγως του διαθέσιμου χώρου, ώστε να τηρούνται οι αναγκαίες αποστάσεις. Ειδικότερα για το σχολικό έτος 2021-2022 και για όσο επιβάλλει η εξέλιξη της πανδημίας σύμφωνα με τις οδηγίες του ΕΟΔΥ δεν επιτρέπονται ημερήσιες εκπαιδευτικές εκδρομές. Δεν πραγματοποιούνται εκδρομές, μαθητικά συνέδρια, εκπαιδευτικές επισκέψεις με διανυκτέρευση, σχολικά πρωταθλήματα και προγράμματα ανταλλαγής μαθητών και εκπαιδευτικών. Διδακτικές επισκέψεις και ολιγόωρες επισκέψεις που οργανώνονται στα πλαίσια του ημερήσιου προγράμματος, δύνανται να διεξάγονται ανά τμήμα με υποχρεωτική χρήση μάσκας.**

3.7) Συνεργασία Σχολείου – Οικογένειας – Συλλόγου Γονέων και Κηδεμόνων

3.7.1) Γονείς/Κηδεμόνες

Οι γονείς/κηδεμόνες είναι ωφέλιμο να ενημερώνονται τακτικά για την πρόοδο των παιδιών τους από τον εκπαιδευτικό της τάξης. Ο εκπαιδευτικός ορίζει ημέρες και ώρες τακτικής συνάντησης και επικοινωνίας. Η επίσκεψη και η παραμονή των γονέων στις αίθουσες την ώρα του μαθήματος δεν επιτρέπεται. Οι γονείς εισέρχονται μόνο κατά τις προγραμματισμένες ώρες συναντήσεων με τους εκπαιδευτικούς ή μετά από άδεια του Διευθυντή.

**Για το σχολικό έτος 2021-2022 η ενημέρωση των γονέων/κηδεμόνων από τους εκπαιδευτικούς των τάξεων θα γίνεται σύμφωνα με τον ετήσιο προγραμματισμό στον αύλειο χώρο του σχολείου, τηρώντας όλα τα μέτρα σύμφωνα με το πρωτόκολλο του ΕΟΔΥ.**

Οι γονείς/κηδεμόνες οφείλουν να γνωστοποιούν στον δάσκαλο της τάξης και στον Διευθυντή κάθε ιδιαιτερότητα που αφορά με τη σωματική και ψυχική υγεία του μαθητή.

Κανένας ενήλικας δεν έχει δικαίωμα να επιπλήττει ή να τιμωρεί ή να νουθετεί άλλο παιδί εκτός της οικογένειάς του στον χώρο του σχολείου. Για οποιοδήποτε θέμα οι γονείς οφείλουν να ενημερώσουν τον δάσκαλο της τάξης ή τον Διευθυντή, οι οποίοι θα διευθετήσουν το θέμα.

Γενικότερα κανένας ανήλικος ή ενήλικας δεν επιτρέπεται να βρίσκεται στο κτίριο ή στο προαύλιο του σχολείου χωρίς να έχει πάρει άδεια.

Σε περίπτωση απουσίας μαθητή θα ενημερώνεται έγκαιρα το σχολείο, όπως επίσης και το σχολείο επικοινωνεί με την οικογένεια σε περίπτωση μακροχρόνιας ή επαναλαμβανόμενης απουσίας.

Οι γονείς/κηδεμόνες οφείλουν να βεβαιώνονται ότι έχουν δώσει στους εκπαιδευτικούς τα σωστά τηλέφωνα, να ενημερώνουν το δάσκαλο της τάξης για κάθε αλλαγή αριθμού τηλεφώνου, να ενημερώνουν αμέσως το σχολείο σε περίπτωση που κάποιος από τους γονείς του μαθητή δεν έχει τη κηδεμονία του ή υπάρξει αλλαγή στο θέμα της κηδεμονίας. Τα όποια στοιχεία δοθούν από τον γονέα στο σχολείο είναι αυστηρώς προσωπικά.

Είναι ιδιαίτερα σημαντικό να δημιουργήσουμε συνεργατικό κλίμα μεταξύ σχολείου και οικογένειας.

**Για το σχολικό έτος 2021-2022 και σύμφωνα με την Φ.12/657/70691/Δ1/26-4-2016 Υ.Α. (Β΄1324), όπως τροποποιήθηκε και ισχύει με την παρ.1, κεφ. Α του άρθρου 11 του Π.Δ. 79/2017(Α΄109), όπως τροποποιήθηκε και ισχύει με το άρθρο 79 του ν. 4589/2019 (Α΄13) και αντικαταστάθηκε από το άρθρο 3 του ν. 4692/2020 (Α΄111), ορίζεται ως ημερομηνία έναρξης των μαθημάτων η Δευτέρα 13 Σεπτεμβρίου 2021. Το πρώτο τρίμηνο στις σχολικές μονάδες αρχίζει στις 13 Σεπτεμβρίου και λήγει στις 10 Δεκεμβρίου. Η χρήση μη ιατρικής μάσκας είναι υποχρεωτική για τους μαθητές σε όλες τις τάξεις, τους εκπαιδευτικούς και το λοιπό προσωπικό, καθώς και για τους επισκέπτες των σχολικών μονάδων. Ειδικά για τους μαθητές από το Νηπιαγωγείο έως και την Γ΄ Δημοτικού ιδιαίτερη έμφαση θα δοθεί στην εκπαίδευση και εξοικείωση με την ενδεδειγμένη χρήση της μάσκας.**

3.7.2) Φορείς – Σύλλογος Γονέων και Κηδεμόνων

Το σχολείο συνεργάζεται διαρκώς με τον Σύλλογο Γονέων και Κηδεμόνων, καθώς και με τους φορείς που εμπλέκονται στη λειτουργία του σχολείου με διακριτούς για τον καθένα ρόλους.

3.8) Ποιότητα σχολικού χώρου

Βασικό μέλημα της σχολικής μονάδας αποτελεί η καλλιέργεια του αισθήματος ευθύνης των μαθητών και των μαθητριών αναφορικά με την ποιότητα του σχολικού χώρου.

Είναι αναγκαίο όλα τα παιδιά να φροντίζουν ώστε να μην προκαλούν ζημιές στο κτίριο, στην αυλή και σε ολόκληρο τον εξοπλισμό του σχολείου ( χάρτες, εποπτικά μέσα, θρανία, ηλεκτρονικοί υπολογιστές, αθλητικό υλικό).

Επιπρόσθετα τα παιδιά χρειάζεται να σέβονται τα βιβλία, για αυτό το λόγο η κακή χρήση, η απαξίωση και ο ευτελισμός αυτών των σημαντικών δημιουργημάτων θεωρούνται ανεπίτρεπτα.

Σε περίπτωση που κάποιος μαθητής (με αποδεδειγμένη υπαιτιότητα) προκαλέσει υλική φθορά στο σχολικό υλικό, τότε η αποκατάσταση επιβαρύνει τον γονέα/κηδεμόνα.

Η προστασία του σχολικού κτιρίου και της περιουσίας του είναι υπόθεση όλων μας.

3.9) Πολιτική προστασίας από διάφορους κινδύνους

Κατά τη διάρκεια του σχολικού έτους υλοποιούνται ασκήσεις ετοιμότητας για την προστασία από σεισμούς και φυσικά φαινόμενα. Ο Διευθυντής και οι εκπαιδευτικοί ενημερώνουν τους μαθητές/μαθήτριες για τους βασικούς κανόνες και τρόπους αντίδρασης κατά την εκδήλωση αυτών των φαινομένων.

Οι μαθητές και οι μαθήτριες δεν αποχωρούν από το σχολείο μόνοι τους, αλλά παραδίδονται στους γονείς/κηδεμόνες τους ή σε άλλα πρόσωπα που οι γονείς/κηδεμόνες έχουν ορίσει γραπτώς για τον σκοπό αυτό.

Τέλος, σε καταστάσεις πανδημίας ή ακραίων φαινομένων οι Διευθυντές, οι εκπαιδευτικοί, οι μαθητές/μαθήτριες οφείλουν να συμμορφώνονται και να ακολουθούν πιστά τις οδηγίες που εκδίδουν οι εκάστοτε αρμόδιοι φορείς/ υπηρεσίες όπως ΕΟΔΥ,ΥΠΑΙΘ, Υπουργείο Πολιτικής Προστασίας κ.α. με σκοπό την εύρυθμη λειτουργία της εκπαιδευτικής μονάδας και την ασφάλεια των μελών της.

3.10) Αποδοχή Εσωτερικού Κανονισμού Λειτουργίας

Ο κοινά συμφωνημένος Κανονισμός βασίζεται στην ισχύουσα νομοθεσία και στις σύγχρονες παιδαγωγικές και διδακτικές αρχές. Η τήρησή του από όλους τους παράγοντες της εκπαιδευτικής μονάδας αποτελεί προϋπόθεση για την εύρυθμη λειτουργία του σχολείου και αποτελεί τη βάση πάνω στην οποία στηρίζεται το σχολείο για να υλοποιήσει το όραμά του.

Θέματα που ανακύπτουν και δεν προβλέπονται από τον Κανονισμό, αντιμετωπίζονται κατά περίπτωση από τον Διευθυντή και τον Σύλλογο Διδασκόντων, σύμφωνα με τις αρχές της παιδαγωγικής επιστήμης και την κείμενη εκπαιδευτική νομοθεσία, σε πνεύμα συνεργασίας με όλα τα μέλη της σχολικής κοινότητας.

ΘΕΣΠΙΕΣ

Ο ΔΙΕΥΘΥΝΤΗΣ Ο ΣΥΛΛΟΓΟΣ ΔΙΔΑΣΚΟΝΤΩΝ

ΣΚΙΑΔΑ ΧΡΙΣΤΙΝΑ

ΤΣΙΓΓΙΝΟΥ ΧΡΥΣΑ

ΕΜΜΑΝΟΥΗΛΙΔΟΥ ΓΕΩΡΓΙΑ

ΠΑΠΑΛΟΥΚΑ ΒΑΣΙΛΙΚΗ

ΔΙΑΜΑΝΤΙΔΟΥ ΕΛΕΝΗ

ΠΑΣΧΑΛΙΔΟΥ ΣΟΦΙΑ

ΒΑΞΕΒΑΝΗΣ ΕΥΣΤΡΑΤΙΟΣ